Simon Emil Ammitzbøll (LA), 2012-05-30:
Så har vi diskuteret primært skat i 14 timer, og det ser ikke ud til, at vi har reddet landet i denne omgang.
Ikke meget nyt er kommet frem, men det var måske også for meget at forvente og forlange.
Derfor vil jeg gerne nævne nogle ting, som det her land kunne have gavn af: færre forbud, mindre bureaukrati, en bedre balance mellem privat og stat, en styrkelse af kvaliteten i den offentlige sektor gennem udbud og valgfrihed, en sænkelse af skattetrykket, et mere simpelt skattesystem, en god erhvervspolitik, da det er den bedste form for socialpolitik, bekæmpelse af arbejdsløsheden ved at forbedre erhvervslivets vilkår og fokusere på en vækstorienteret beskæftigelsespolitik, et opgør med gældspolitikken og mere vækst, da det skaber frihed og sikrer fremtiden.
Det er det, der i Danmark bliver betegnet som ekstremt højreorienteret, outreret, farligt, tæt på det kriminelle, har en minister endda vist karakteriseret det, og senest i dag: som i opposition til virkeligheden.
I Tyskland er alle disse synspunkter repræsenteret af regeringspartiet FDP – et tysk midterparti, der har siddet i regering stort set det meste af forbundsrepublikkens historie på nær 16 år.
Der er det mainstream, i Danmark er det outreret og i opposition til virkeligheden.
Det er sådan set en meget god grund til, at Danmark står i de problemer, som vi står i, nemlig at Danmark er i opposition til den økonomiske virkelighed, og derfor har vi igennem årtier ikke taget de økonomiske udfordringer alvorligt.
Vi har ikke sørget for at gøre de ting, der kunne forbedre vores konkurrenceevne, øge vores produktivitet, sørge for, at der var reelle arbejdspladser, frihed og velstand til den danske befolkning.
Men der er jo muligheder endnu.
Vi har diskuteret meget skat her i dag.
Fra Liberal Alliances side har vi sagt, at vi er glade for, at man endelig vil diskutere skat.
Vi har sagt, at vi er meget villige til at komme til forhandlinger med regeringen.
Vi vil meget gerne forbedre det forslag, som regeringen har lagt frem.
Vi har – også i skarpe vendinger – problematiseret, at man går så hårdt efter pensionisterne, fordi vi synes, at det er helt, helt urimeligt, at folk skal betale en særlig høj strafskat alene på baggrund af deres cpr-nummer.
Det er en uretfærdighed, og det er en hån imod de mennesker, som bliver ved med at arbejde også i en høj alder.
Vi har også problematiseret den ændring, man laver i forhold til folkepensionens grundbeløb og tillæg, hvor man straffer dem, der tager ansvar for eget liv.
Man straffer dem, der tager ansvar for at spare op, i stedet for at belønne dem, der sørger for at gøre noget gavnligt, både ved at tage ansvar for sig selv og dermed også for andre.
Jeg synes faktisk, at vi i lighed med de øvrige borgerlige partier rækker hænderne ud til regeringen og siger: Vi vil gerne diskutere skat.
Men man kan ikke forvente, at vi bare ville sige ja tak, og så var det det.
Men jeg må sige, at jeg er noget skuffet over, at regeringen ikke tydeligere kvitterer for de hænder, der bliver rakt ud mod den.
Vi får nærmest ikke engang et svar fra de fleste af dem, vi spørger, for man vil overhovedet ikke forholde sig til de problemer, som vi prøver at påpege.
I Liberal Alliance mener vi – lige meget om der bliver lavet en skattereform eller ej – at man desværre kun kratter i overfladen, altså at man kun laver småtingene.
Derfor har Liberal Alliance også her i afslutningsdebatten fremsat sit eget forslag til vedtagelse, som jeg gerne vil have lov til at læse op:
Forslag til vedtagelse »Danmark har de seneste år mistet over 170.000 arbejdspladser og står i de kommende år over for massive udfordringer med fortsat flere uden for arbejdsmarkedet, fortsat ringe vækstudsigter og fortsatte offentlige underskud.
Danmark er de sidste par årtier blevet relativt fattigere.
Produktiviteten er lav, det offentlige forbrug fortsætter med at stige, og Danmark har et af verdens højeste skattetryk.
Regeringens politik med øgede skatter og afgifter for op mod 10 mia. kr. forbedrer ikke fremtidsudsigterne.
Den økonomiske krise burde have været en øjenåbner for den nuværende og forrige regering.
Imidlertid har man ikke benyttet sig af mulighederne for at løse de kort- og langsigtede udfordringer for dansk økonomi, og derfor står Danmark fortsat med ringe fremtidsudsigter.
Folketinget pålægger derfor regeringen at udvise politisk mod og rette op på de negative fremtidsudsigter ved at sænke det samlede skattetryk, mindske det offentlige forbrug og øge arbejdsudbuddet for at sikre mere økonomisk vækst.«